Il-Kummissjoni Ewropea - Stqarrija għall-istampa Ir-Regolament dwar il-Protezzjoni tad-Data sena wara: 73 % tal-Ewropej semgħu b'mill-inqas wieħed mid-drittijiet tagħhom Brussell, it-13ta' gunju 2019 Illum, fl-okkażjoni ta' avveniment ta' analiżi tas-sitwazzjoni biex tiċċelebra l-ewwel sena mill-applikazzjoni tar-Regolament Ġenerali tal-UE dwar il-Protezzjoni tad-Data , il- Kummissjoni Ewropea qed tippubblika r-riżultati ta' stħarriġ speċjali tal-Ewrobarometru dwar il-protezzjoni tad-data. Ir-riżultati juru li l-Ewropej huma relattivament konxji tar- regoli l-ġodda dwar il-protezzjoni tad-data, id-drittijiet tagħhom u l-eżistenza ta' awtoritajiet nazzjonali tal-protezzjoni tad-data, li jistgħu jirrikorru għandhom għall- għajnuna meta jinkisru d-drittijiet tagħhom. Andrus Ansip, il-Viċi President għas-Suq Uniku Diġitali qal: "Iċ-ċittadini Ewropej saru aktar konxji tad-drittijiet diġitali tagħhom u din hija aħbar inkoraġġanti. Madankollu, minn kull għaxar Ewropej tlieta biss semgħu bid-drittijiet kollha ġodda li għandhom dwar id-data. Għall-impriżi, il-fiduċja tal- klijenti tagħhom hija ta' valur kbir u din il-fiduċja tibda billi l-klijenti jifhmu l-parametri tal- privatezza u jkunu konfidenti dwarhom. Li wieħed ikun konxju hija prekundizzjoni biex ikun jista' jħaddem id-drittijiet tiegħu. Kull naħa tista' biss tiggwadanja minn applikazzjoni aktar ċara u sempliċi tar-regoli dwar il-protezzjoni tad-data. Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, żiedet tgħid: " Li ngħinu lill-Ewropej jerġgħu jiksbu kontroll fuq id-data personali tagħhom hija waħda mill- akbar prijoritajiet tagħna. Madankollu, mis-60 % tal-Ewropej li jaqraw id-dikjarazzjonijiet tagħhom dwar il-privatezza, 13 % biss jaqrawhom kollha. Dan għaliex id-dikjarazzjonijiet huma twal wisq jew wisq diffiċli biex jinftiehmu. Nerġa' nħeġġeġ lill-kumpaniji u lill-pjattaformi online kollha biex jipprovdu dikjarazzjonijiet ta' privatezza li jkunu konċiżi, trasparenti u li jinftiehmu faċilment mill- utenti kollha. Inħeġġeġ ukoll lill-Ewropej kollha biex jużaw id-drittijiet tagħhom għall-protezzjoni tad-data u biex jottimizzaw il-parametri tal-privatezza tagħhom". Abbażi tal-fehmiet ta' 27,000 Ewropej, ir-riżultati tal-Ewrobarometru juru li 73 % tar-rispondenti semgħu b'mill-inqas wieħed mis-sitt drittijiet ittestjati li huma ggarantiti mir-Regolament Ġenerali dwar il-Protezzjoni tad-Data. L-ogħla livelli ta' għarfien irreġistrati fost iċ-ċittadini huma għad-dritt tal-aċċess għad-data tiegħek stess (65 %), id-dritt li ssir korrezzjoni fid-data jekk din tkun żbaljata (61 %), id-dritt li tirrifjuta li tirċievi kummerċjalizzazzjoni diretta (59 %) u d-dritt li jkollok id-data tiegħek ikkanċellata (57 %). Barra minn hekk, 67 % tar-rispondenti jafu dwar ir-Regolament Ġenerali dwar il-Protezzjoni tad-Data u 57 % tar-rispondenti jafu dwar l-awtoritajiet nazzjonali tagħhom għall-protezzjoni tad-data. Ir- riżultati juru wkoll li l-protezzjoni tad-data hija ta' tħassib, peress li 62 % tar-rispondenti huma mħassba li m'għandhomx kontroll sħiħ fuq id-data personali li jipprovdu online. Illum ukoll, il-Kummissjoni Ewropea qed torganizza avveniment li jlaqqa' lill-awtoritajiet u l-impriżi nazzjonali u tal-UE biex jiċċelebraw l-ewwel sena ta' implimentazzjoni tar-Regolament Ġenerali tal- UE dwar il-Protezzjoni tad-Data , fil-preżenza tal-Kummissarju Jourová. Il-passi li jmiss Il-Kummissjoni llum qed tniedi kampanja ta' sensibilizzazzjoni biex tinkoraġġixxi liċ-ċittadini jaqraw id-dikjarazzjonijiet ta' privatezza u jottimizzaw il-parametri tal-privatezza tagħhom sabiex jikkondividu biss id-data li huma lesti li jaqsmu ma' ħaddieħor. Il-Kummissjoni se tirrapporta wkoll dwar l-applikazzjoni tar-Regolament Ġenerali dwar il-Protezzjoni tad-Data fl-2020. Ir-Regolament Ġenerali dwar il-Protezzjoni tad-Data huwa sett uniku ta' regoli b'approċċ komuni fil- livell tal-UE għall-protezzjoni tad-data personali, applikabbli direttament fl-Istati Membri. Huwa jsaħħaħ il-fiduċja billi lin-nies jagħtihom lura l-kontroll tad-data personali tagħhom u fl-istess ħin jiggarantixxi l-fluss liberu tad-data personali bejn l-Istati Membri tal-UE. Il-protezzjoni ta' data personali hija dritt fundamentali fl-Unjoni Ewropea. Ir-Regolament Ġenerali dwar il-Protezzjoni tad-Data ilu japplika mill-25 ta' Mejju 2018. Minn dakinhar, kważi l-Istati Membri kollha adattaw il-liġijiet nazzjonali tagħhom fid-dawl tar-Regolament Ġenerali dwar il-Protezzjoni tad-Data. Huwa f'idejn l-Awtoritajiet nazzjonali għall-Protezzjoni tad-Data biex jinfurzaw ir-regoli l-ġodda u bis-saħħa tal-mekkaniżmi ta' kooperazzjoni u tal-Bord Ewropew għall-Protezzjoni tad-Data qed jikkoordinaw aħjar l-azzjonijiet tagħhom. Qed joħorġu linji gwida dwar aspetti ewlenin tar-Regolament Ġenerali dwar il-Protezzjoni tad-Data bħala appoġġ għall-implimentazzjoni tar-regoli l-ġodda. L-avveniment ta' analiżi tas-sitwazzjoni li qed isir illum se jkun jikkonsisti fi tliet panels ta' diskussjoni: Panel 2 – Il-protezzjoni tad-data bħala opportunità kummerċjali Panel 3 – L-individwi kif jużaw id-drittijiet il-ġodda tagħhom? Għal aktar tagħrif L-Ewrobarometru: riżultati sħaħ tal-Ewrobarometru speċjali dwar il-protezzjoni tad-data, inklużi skedi informattivi speċifiċi għall-pajjiż Skeda informattiva: Ħu kontroll tal-identità virtwali tiegħek Avveniment ta' analiżi tas-sitwazzjoni: Sena ta' applikazzjoni tar-Regolament Ġenerali dwar il- Protezzjoni tad-Data: Analiżi tas-sitwazzjoni fl-UE u lil hinn minnha Il-Portal tar-Regolament Ġenerali dwar il-Protezzjoni tad-Data - ir-riforma tal-2018 tar-regoli tal-protezzjoni tad-data Rapport tal-Grupp ta' Esperti ta' diversi partijiet ikkonċernati dwar l-applikazzjoni tar- Regolament Ġenerali dwar il-Protezzjoni tad-Data Dikjarazzjoni tat-22 ta' Mejju "Ir-Regolament Ġenerali dwar il-Protezzjoni tad-Data – sena wara" Stqarrija għall-istampa: Gwida għar-regolament dwar il-moviment liberu ta' data mhux personali Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail